Ο δήμαρχος Οιχαλίας, Φίλιππος Μπάμης είχε χαρακτηρίσει τις βιαιοπραγίες των χρυσαυγιτών τον Σεπτέμβριο του 2013 ως μια «αναμπουμπούλα», στο πλαίσιο της κατάθεσης του στη δίκη για την εγκληματική οργάνωση, αναιρώντας την προ δύο μηνών κατάθεση του και εξηγώντας πως οι κατηγορίες του ήταν «υπερβολικές» λόγω της συναισθηματικής -τότε- φόρτισης του.

Ο αντιδήμαρχος της Οιχαλίας, Ηλίας Ντόνας, ωστόσο έρχεται να διαψεύσει την κατάθεση του δημάρχου επιβεβαιώνοντας πως εκείνη τη μέρα κατέφτασαν στον Μελιγαλά περίπου 500-600 χρυσαυγίτες, «παραταγμένοι, με μαύρα ρούχα, όπως στον στρατό», οι οποίοι αντέδρασαν όταν ο δήμαρχος πήρε τον λόγο και είπε ότι «εμείς εδώ στην περιοχή θέλουμε να ξεχάσουμε».

Σύμφωνα με τον μάρτυρα ο βουλευτής Παναγιώταρος φώναζε «ρε καραγκιόζη τι είναι αυτά που λες στον κόσμο» και πήρε το μικρόφωνο από τον δήμαρχο, τον οποίο φυγάδευσε η Ασφάλεια.